معركة محمد إحاترين قريب تحسم لصالح الجامعة الملكية المغربية لكرة القدم، بعدما ربحات نقاط كثيرة على الاتحاد الهولندي في ليامات الأخيرة. الموت ديال والد إحاترين قلب الموازين، وخلا الجامعة تكون اقرب لخطف الموهبة الصاعدة. الموقف الإنساني النبيل، لي صدر من الجامعة جعل كفة المغرب تميل أكثر في الصراع عن على إحاترين. الجامعة أزرات اللاعب والعائلة ديالو بعد وفاة والده، وقدمات ليه الدعم المعنوي والنفسي، وأكثر من ذلك صيفطات نور الدين النيبت وعزيز بودربالة وطارق نجم لهولندا باش يقدموا واجب العزاء ويكونوا في جنب اللاعب إحاترين بعد هذا المصاب الجلل. وأكثر من ذلك تكلفات الجامعة بنقل جثمان والد إحاترين إلى الحسمية، ودارتلو گنازة فاعلة تاركة حضرتها السلطة المحلية في شخص عامل الإقليم والمنتخبين ورئيس الجامعة فوزي لقجع. گنازة بينات بلي المغاربة صوليدير في مثل هذه المواقف الإنسانية والاجتماعية ومتلاحمين بعضياتهم، بعيدا عن الكرة وما يجي منها، المهم كان عند الجامعة هي تبين للاعبين المغاربة، لي عندهم جنسيات مزدوجة وعايشين في أوروبا، أن المغرب ما كينساش ولادو سواء فالمغرب أو خارجه. هادشي ما كتعرفش ليه هولندا، لي مهتمة فقط كيفاش تقنع اللاعب إحاتربن باش يلعب للمنتخب الهولندي، ومعندهاش مع الثقافة ديالنا بحال لعزا ولگنازة والصواب، لي كنحافظوا عليه بزاف. هولندا ما عندهاش مع هادشي كامل وما تعرفش ليه. ما يهمها هو أن إحاترين ما يلعبش للمنتخب المغربي، ما بغاتش يضيعوا منها لعابة أخرين مزيانين بحال حكيم زياش وأسامة الإدريسي وزكرياء لبيض والأخوان نور الدين وسفيان أمرابط وكريم الأحمدي. هادشي لي شاغل هولندا. لكن صعيب تقنع واحد مازال فيديل لثقافتنا المغربية وعلاقتنا الاجتماعية لي منعدمة فهولندا. هادشي علاش المعركة قربات تحسم للمغرب وإحاترين غادي يلعب للمنتخب المغربي عاجلا. 
واش المغرب غادي يربح معركة إحاترين.. الجامعة حضرات للعزا ودارتلو گنازة فالمستوى.. وهولندا ما تعرفش لهاد شي وما عندهاش مع ثقافتنا